पीओके में चीनी उपस्थिति से भारत को चिंता  
भारत ने पाकिस्तान अधिकृत कश्मीर में चीनी कर्मियों की उपस्थिति पर चीन को अपनी चिंताओं से अवगत कराया और कहा कि वह किसी भी चुनौती से निबटने के लिए अपनी क्षमताओं को निरंतर सुदृढ़ कर रहा है।
भारत ने पाकिस्तान अधिकृत कश्मीर में चीनी कर्मियों की उपस्थिति पर चीन को अपनी चिंताओं से अवगत कराया और कहा कि वह किसी भी चुनौती से निबटने के लिए अपनी क्षमताओं को निरंतर सुदृढ़ कर रहा है।  रक्षा मंत्री एके एंटनी ने बुधवार को नौसैनिक कमांडर सम्मेलन से इतर पत्रकारों से कहा, हमने अपनी चिंताओं से चीन को अवगत कराया है और इसी के साथ किसी भी चुनौती से निबटने के लिए हम पूर्वी सेक्टर में अपनी क्षमताओं को निरंतर सुदृढ़ कर रहे हैं। एंटनी ने पाक अधिकृत कश्मीर में चीनी उपस्थिति के बारे में सवालों का जवाब देते हुए कहा, यह बहुत साल से है .. हम चरणबद्ध रूप से (पूर्वी सेक्टर में) अपनी क्षमताओं को सुदृढ़ कर रहे हैं। वियतनाम के निकट दक्षिण चीन सागर में भारतीय उपस्थिति पर चीनी आपत्ति पर एंटनी ने कहा, अब (वियतनाम के साथ) शिष्टमंडलीय स्तर पर हमारी वार्ता चल रही है। जब प्रधानमंत्री वियतनामी राष्ट्रपति से चर्चा कर रहे हैं, मेरे लिए इसपर कोई टिप्पणी करना सही नहीं होगा।